KIRJALLINEN KYSYMYS E-2939/98

esittäjä(t): Eryl McNally (PSE) komissiolle

(8. lokakuuta 1998)

Aihe: Lemmikkieläinten vesikauhua koskeva valvonta

Yhtyykö komissio käsitykseen, jonka mukaan vesikauhun leviämisen estämistä koskeville säännöksille ja normeille tarvitaan EU:n kattavat puitteet, joissa kuitenkin sallitaan lemmikkieläinten kuljetukset? Aikooko komissio paljastaa vesikauhun levinneisyyden hakijamaissa?

Komission jäsenen Franz Fischlerinkomission puolesta antama vastaus

(3. marraskuuta 1998)

Yhteisö on jo vuosia tiedostanut vesikauhun leviämisen valvontaa koskevien sääntöjen ja määräysten tarpeellisuuden. Tärkeänä tavoitteena on ollut hävittää vesikauhu niistä jäsenvaltioista, joissa sitä yhä esiintyy. Yhteisö tukee aktiivisesti tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1) puitteissa vesikauhun hävittämiseen tähtääviä laajamittaisia ohjelmia villiketuille suun kautta annettavan vesikauhurokotteen levittämiseksi. Ohjelmissa otetaan huomioon, että Euroopassa suurin osa vesikauhutapauksista esiintyy ketuissa. Komissio koordinoi ohjelmien valmistelua ja toteutusta ja tukee rahallisesti asianomaisten jäsenvaltioiden lisäksi myös niiden naapurivaltioita. Toteutettavilla toimenpiteillä pitäisi voida suojella niiden jäsenvaltioiden alueita, joilta vesikauhu on onnistuttu hävittämään tai joilla se on saatu valvontaan.

Jäsenvaltiot ja komissio työskentelevät kaikissa vesikauhun valvontaan ja hävittämiseen tähtäävissä ponnistuksissa tiiviissä yhteistyössä sellaisten kansainvälisten järjestöjen kuin Maailman terveysjärjestö (WHO) ja Maailman eläintautijärjestö (OIE). Tämän yhteistyön puitteissa ja yhteisön erinomaisten suhteiden ansiosta niin jäsenyyttä hakeneiden kuin muidenkin naapurivaltioiden kanssa Euroopan ja muun maailman vesikauhutilannetta koskevat tiedot saadaan säännöllisesti. Tiedot vesikauhun esiintymisestä koti- ja villieläimissä Euroopassa julkaistaan Rabies Bulletin Europe -tiedotuslehdessä. Tiedot kokoaa ja toimittaa Tübingenissä Saksassa toimiva WHO:n vesikauhun valvonnan ja tutkimuksen yhteistyökeskus.

Kissojen ja koirien liikkumista yhteisön sisäisessä kaupassa koskevista ehdoista säädetään eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset 13 päivänä heinäkuuta 1992 annetussa neuvoston direktiivissä 92/65/ETY(2). Jäsenvaltiot eivät voi kolmansista maista tapahtuvassa tuonnissa noudattaa lievempiä ehtoja kuin yhteisön sisäisessä kaupassa. Mainittakoon, että eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY1 säännöksiä ei sovelleta luonnollisen henkilön mukana ja vastuulla olevien lemmikkieläinten jäsenvaltioiden väliseen liikkumiseen liittyviin eläinlääkärintarkastuksiin, kun kuljetuksen syynä eivät ole kaupalliset liiketoimet.

Komissio lähettää suoraan arvoisalle parlamentin jäsenelle ja parlamentin pääsihteeristölle Rabies Bulletin Europe -tiedotuslehdestä peräisin olevaa vesikauhun esiintymistä koskevaa lisäaineistoa.

(1) EYVL L 224, 18.8.1990.

(2) EYVL L 268, 14.9.1992.